《赠蜀僧无观》
宋代·王庭圭

师出峨眉西极天，万里一衲双行缠。朝游名山暮沧海，不著脚踏诸方禅。

眼中自有识人物，行尽江南山水窟。紫云深处有神仙，高马达官无此骨。

溪头惜别强吟哦，顾我无才奈若何。他日长安逢李白，为乞峨眉山月歌。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。